
	Προβολή του έργου
«πνοές»

κύκλος video art

στο Σπίτι της Κύπρου

Την Πέμπτη 25 Ιουνίου 2015 πραγματοποιήθηκε στο Σπίτι της Κύπρου η προβολή του έργου «πνοές», κύκλος video art, Όταν η ποίηση συναντά την εικόνα και τον ήχο, μια ταινία του Κυριάκου Χατζημιχαηλίδη, εμπνευσμένη από την ποίηση σημαντικών Ελλήνων δημιουργών. 


Τους παρευρισκομένους καλωσόρισε η Μορφωτικός Σύμβουλος κ. Μαρία Παναγίδου, ενώ ο σκηνοθέτης Κυριάκος Χατζημιχαηλίδης έκανε μια σύντομη αναφορά στη πορεία και τους σκοπούς δημιουργίας του έργου.
Ο κύκλος video art με τον τίτλο «πνοές», αποτελείται από 18 μικρές οπτικοακουστικές δημιουργίες, με βάση την ελληνική ποίηση, συνολικής διάρκειας 60 λεπτών. 18 γνωστά ποιήματα γίνονται το κεντρικό σημείο των ολιγόλεπτων αυτών video με την προσωπική ματιά του σκηνοθέτη Κυριάκου Χατζημιχαηλίδη. Το κάθε ποίημα που παρουσιάζεται, «ενδύεται» από ένα εικαστικό και ηχητικό περιβάλλον που δημιουργείται ειδικά για αυτό. Η αυστηρή ατμόσφαιρα που κυριαρχεί σε ό,τι αφορά στην εικόνα και στον ήχο επιδιώκει να αγγίξει την ουσία του ποιητικού λόγου και να μεταφέρει στον θεατή όχι μόνο τα σημαντικά νοήματα αλλά, κυρίως, το συναίσθημα που ενυπάρχει και κυριαρχεί στο εσωτερικό των ποιημάτων. Με τον τρόπο αυτόν επιδιώκεται να έρθει ο θεατής πιο κοντά στον ποιητικό λόγο, να νιώσει τα ποιήματα και όχι απλώς να τα κατανοήσει.
Στην ταινία διάβαζε ο ίδιος ο σκηνοθέτης και ακούστηκαν τα ποιήματα:
Κωνσταντίνου Καβάφη: «Ένας γέρος» (ακουστικό), «Απ' τες εννιά», «Κεριά», «Γκρίζα», «Επέστρεφε», «Μονοτονία» (ακουστικό), «Ωραία λουλούδια κι άσπρα», «Απολείπειν ο θεός Αντώνιον», «Τείχη», «Che fece... il gran rifiuto», «Δέησις», «Τα βήματα», «Η πόλις», «Μέσα στα καπηλειά» (ακουστικό).
Νίκου Καββαδία: «Ένας νέγρος θερμαστής από το Τζιμπουτί» (ακουστικό), «Ένα μαχαίρι».
Κωνσταντίνου Καρυωτάκη:  «Δικαίωσις».
Δημήτρη Χουλιαράκη: «Ταΐζοντας ζάχαρη μια μύγα».

